กทม. เชิญชวนประชาชนทั้งไทยและต่างชาติเที่ยวชมขบวนรถไมโครคาร์นานาชาติ เนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561
นายสกลธี ภัททิยกุล รองผู้ว่าราชการกรุงเทพมหานคร เป็นประธานพิธีเปิดมหกรรมไมโครคาร์นานาชาติ เนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561



  โดยกรุงเทพมหานคร ได้ร่วมกับเจษฎา เทคนิค มิวเซียม จัดกิจกรรมดังกล่าวเพื่อแสดงออกถึงความจงรักภักดีของเหล่าพสกนิกรที่มีต่อสมเด็จพระเจ้าอยู่หัว รวมถึงเพื่อสร้างความสุข และความสามัคคีของประชาชน โดย “ขบวนรถไมโครคาร์ พาเหรด” ประกอบด้วย รถไมโครคาร์ รถมินิบัส รถบัส และลีมูซีนเชคเกอร์ กว่า 100 คัน ซึ่งภายในงานมีคณะผู้บริหารกรุงเทพมหานคร คณะผู้บริหารเจษฎา เทคนิค มิวเซียม ผู้ที่เกี่ยวข้อง และประชาชน มาร่วมพิธี ณ ลานคนเมือง ศาลาว่าการกรุงเทพมหานครเป็นจำนวนมาก





สำหรับภายหลังพิธีเปิดมหกรรมไมโครคาร์นานาชาติอย่างเป็นทางการแล้ว ขบวนรถไมโครคาร์พาเหรด ได้เริ่มเคลื่อนขบวนออกจากลานคนเมือง ศาลาว่าการกรุงเทพมหานคร ไปยังท้องสนามหลวง โดยใช้เส้นทางผ่านถนนบำรุงเมือง ถนนราชดำเนินกลาง และข้ามสะพานสมเด็จพระปิ่นเกล้า กลับไปจอดที่เจษฎา เทคนิค มิวเซียม โดยใช้เวลาประมาณ 30 นาทีในการเคลื่อนขบวน ซึ่งจะไม่มีการปิดการจราจรในขณะที่ขบวนรถเคลื่อนผ่าน นอกจากนี้ ยังมีรถไมโครคาร์ จำนวน 52 คัน จอดแสดงให้ประชาชนเที่ยวชมและถ่ายรูป บริเวณท้องสนามหลวง และยังมีบริการรถหน่วยแพทย์เคลื่อนที่ต่างๆ เพื่อบริการประชาชนอีกด้วย ตั้งแต่เวลา 8.00-20.00น. จนถึงวันพรุ่งนี้เป็นวันสุดท้าย